Усё гэта, толькі намнога цікавей і падрабязней, раскажуць экскурсаводы фермы. Вось вы, напрыклад, ведаеце пра тое, што ў афрыканскім племені зулусаў, калі юнак збіраецца ажаніцца, ён павінен упаляваць страуса голымі рукамі? Прызнацца, калі я ўпершыню глянуў на “птушачку” вагой каля паўтара цэнтнера, няшчасных зулусаў мне стала проста шкада… Развеем яшчэ адзіны міф – ні ў які пясок у выпадку небяспекі страус галаву не хавае. Усё намнога сур’ёзней – калі птушку напужаць, яна проста… бяжыць. Вельмі хутка і не разбіраючы дарогі. І спыніць такую махіну ўжо можа аказацца праблематычным – як вядома, у прыродных умовах страус разганяецца да 60 кіламетраў у гадзіну. Таму і агароджа на ферме двайная… На ўсялякі выпадак.